刘基
题谢皋羽传后
阮籍哭穷途，墨翟哭素丝。
贾谊上书期寤主，卞和抱玉无人知。
人生有情不可塞，谢生恸哭非狂痴。
神奔鬼遁天地革，龙鱼猫虎三辰黑。
黼裳玄衮换毡裘，鞮唱羌歌满中国。
生也何辜逢此时，有才不用空男儿。
伯益丘墟管仲没，孤根弱植谁扶持？既不能学申胥顿首血
沾臆，却吴再建荆社稷。
又不能学邹衍长号彻帝关，飞霜六月凄燕山。
空将泪洒荒冈雨，添作秋涛撼江浦。
君不见杞梁之妻善哭夫，哭得城崩又何补？夜猿叫罢天晦
冥，哭声摇动虚危星。
潇湘竹死凤凰去，但见白波连洞庭。
呜呼！此士今安在，金石可销心不改。
应将魂魄化精卫，衔取南山填北海。